
На основу члана 138. став 1. Устава Републике Србије („Сл. гласник РС“ бр. 98/06) и чланова 1. став 1. и 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Републичког геодетског завода, по притужби А.А., Заштитник грађана 

У Т В Р Ђ У Ј Е

Републички геодетски завод поступио је супротно закону, правилима управног поступка и принципима добре управе, јер није предузео потребне мере и радње да Одељење за другостепени поступак одлучи о жалби у законом прописаном року чиме су не само повређена правила управног поступка, већ и изневерена оправдана и разумна очекивања грађана.
На основу утврђених недостатака у раду, Заштитник грађана упућује Републичком геодетском заводу следеће 

П Р Е П О Р У К Е

I

Републички геодетски завод ће без одлагања одлучити о жалби изјављеној у предмету бр. 952-…/2020 и донети на закону засновано решење. 

II

Републички геодетски завод предузеће све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препоруци Заштитника грађана поступљено.

Р а з л о з и:

Заштитник грађана примио је 20. 09. 2021. године притужбу А.А. на рад Републичког геодетског завода, због повреде права на одлучивање о жалби у законом прописаном року. 

Из навода поднете притужбе произилази да до дана обраћања Заштитнику грађана Републички геодетски завод није одлучио о жалби притужиоца од 10. 09. 2020. године, изјављеној против решења Службе за катастар непокретности број 952-…/2019 од 10. 08. 2020. године.

Оцењујући наводе из притужбе као и приложену документацију, те чињеницу да је у конкретном случају реч о примени републичких закона, других прописа и општих аката, односно повреди принципа добре управе, Заштитник грађана је актом 31..-/21 дел. број 26… од 01. 10. 2021. године упутио Републичком геодетском заводу обавештење о примљеној притужби и затражио изјашњење да ли је Републички геодетски завод у међувремену донео одлуку о жалби притужиоца од 10. 09. 2020. године, против решења Службе за катастар непокретности  952-…/2019 од 10. 08. 2020. године.

Поступајући по захтеву Заштитника грађана, Републички геодетски завод је доставио изјашњење 06  број 07-…/2021 од 14. 10. 2021. године, у коме је наведено да у предмету број 952-…/2020 још није донета одлука по жалби на решење Службе за катастар непокретности број 952-…/2019 и да ће по њеном доношењу копија бити достављена Заштитнику грађана као доказ да је Републички геодетски завод отклонио пропусте наведене у притужби.

Полазећи од навода изјашњења органа, а уважавајући околност да је обавештење о доношењу одлуке изостало након протека извесног времена, Заштитник грађана је актом 31…1/21 дел. број 32… од 23. 11. 2021. године, затражио од Републичког геодетског завода информације о томе да ли је одлука по жалби притужиоца у међувремену донета.  

Републички геодетски завод доставио је изјашњење 06 број: 07-…/2021-2 од 08. 12. 2021. године, којим се Заштитник грађана обавештава да одлука у предмету број 952-…/2020 није донета и да ће по њеном доношењу копија бити достављена Заштитнику грађана као доказ да је Републички геодетски завод отклонио пропусте наведене у притужби.

Заштитник грађана се, уважавајући протек времена од дана подношења притужбе до последњег изјашњења органа у вези са истом, обратио Републичком геодетском заводу новим дописом 31…/21 дел. број 4… од 18. 02. 2022. године и затражио обавештење о томе да ли је у међувремену одлучено о жалби притужиоца.

Републички геодетски завод доставио је нови одговор 06 број: 07-…./2021-4 од 03. 03. 2022. године, у коме је наведено да до дана сачињавања акта због повећаног обима посла Републички геодетски завод није донео одлуку у предмету број 952-…/2020 и поновио да ће, по њеном доношењу копија бити достављена Заштитнику грађана као доказ да је Републички геодетски завод отклонио пропусте наведене у притужби.
Актом 311…/21 дел. број 96.. од 11. 04. 2022. године, Заштитник грађана је упутио додатни захтев Републичком геодетском заводу за достављање информације о томе да ли је у међувремену одлучено о жалби притужиоца од 10. 09. 2020. године, против решења Службе за катастар непокретности Ниш 952-…/2019 од 10. 08. 2020. године.

Дописом Републичког геодетског завода 06 број: 07-…/2021-7 од 30. 05. 2022. године, Заштитник грађана је обавештен да у предмету број 952-/2020 није донета одлука из разлога што je Републички геодетски завод на основу одредби члана 79. став 1. Закона о изменама и допунама Закона о државном премеру и катастару („Сл. гласник РС“, бр. 96/15) преузео дана 03. 03. 2016. године, од претходно надлежног другостепеног органа Министарства грађевинарства, саобраћаја и инфраструктуре надлежност за решавање по жалбама у области оснивања и одржавања катастра непокретности и катастра водова, као и велики број нерешених другостепених предмета.  Такође, истим актом указано је да наведени орган спроводи све мере неопходне да се описани предмети што пре реше, али да имајући у виду да се ради о јако великом броју преузетих предмета, као и о великом броју предмета по жалбама заведених после 03. 03. 2016. године, то утиче на продужење рока за доношење одлука по изјављеним жалбама, као и да се предмети решавају по редоследу пријема, а да ће се по предметној жалби одлучити када иста дође на ред према броју под којим је заведена у овом органу.
У изјашњењима Републичког геодетског завода 06 број: 07-…/2021 од 14. 10. 2021. године и 06 број: 07-…/2021-2 од 08. 12. 2021. године, указано је да се пред овим органом у року од два месеца решавају предмети по жалбама на решења донета у поступцима покренутим преко е-шалтера, у смислу одредаба Закона о поступку уписа у катастар непокретности и водова, док се у погледу осталих управних предмета који су формирани пре ступања на снагу цитираног Закона, тренутно решавају предмети из 2018. године, те да је у моменту преузимања другостепене надлежности Републичког геодетског завода од Министарства грађевинарства, саобраћаја и инфраструктуре 2016. године, кашњење у решавању другостепених управних предмета износило преко 6 година.
* * *

Законом о државној управи
 прописано је да су органи државне управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се и њима постижу сврха и циљ закона. Орани државне управе дужни су да поштују личност и достојанство странака (чл. 09. ст. 1., и чл. 10. Закона). 

Чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174.
 истог закона прописано је да решење којим се одлучује о жалби издаје се без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. став 1. Закона о поступку уписа у катастар непокретности и водова
 прописано је да је Завод  дужан да одлучи по жалби најкасније у року од 60 дана од дана предаје уредне жалбе. Коначно, чланом 18. став 1. Закона о поступку уписа у катастар непокретности и водова, прописано је да се поднесци, докази и акта се у поступку уписа у катастар непокретности достављају у форми електронског документа, кроз е-шалтер. Ставом 2. истог члана прописано је да изузетно од става 1. овог члана, жалбу и друге правне лекове, као и доказе који се уз њих прилажу, странка може доставити у форми папирног документа.

* * *

Сагледавајући наведене прописе Заштитник грађана је става да Републички геодетски завод није предузео све мере и активности у циљу доношења у законом прописаним роковима одлуку жалби у управној ствари 952-…/2020, те је на тај начин повредио принципе добре управе, а на штету права и правних интереса подносиоца притужбе. 

Заштитник грађана не може прихватити образложење Републичког геодетског завода, да давање предности у решавању који су вођени путем Е-шалтера, у односу на остале предмете који су формирани у поступцима по жалби, произилази из аналогне примене члана 36. Закона о поступку уписа у катастар непокретности и водова.

Наиме, не само да наведени члан
 искључиво регулише правну ситуацију у погледу доношење првостепене одлуке по захтеву за упис, него је чланом  44. Закона о поступку уписа у катастар непокретности и водова, децидирано регулисан поступак везан за доношење одлуке по жалбама. Употреба аналогије у примени правних норми једино може имати оправдање у случају када у уређивању одређене правне ситуације постоје правне празнине, што није конкретан случај обзиром да је поменутим чланом 44. регулисано поступање другостепеног органа по жалби, па и рокови у којима је дужан да донесе одлуку. Имајући у виду да члан 18. ставом 2. Закона о поступку уписа у катастар непокретности и водова, не прави изузетак у односу на чињеницу да ли су жалбе поднете у форми електронског или папирног документа, образложење поступања Републичког геодетског завода по жалбама не само да нема упориште у било којој важећој законској одредби, већ потпуно неосновано прави разлику у поступању по предметима који се воде преко Е-шалтера и оних који се не воде на тај начин. 

Упркос томе што је Заштитник грађана упознат са проблемом недостатка кадровских капацитета Републичког геодетског завода и уважава да је то, у знатној мери, узрок недовољне ефикасности у поступцима одлучивања по жалбама овог органа, не може прихватити као основано образложење Републичког геодетског завода које се базира на давању предности одлучивању у поступцима који се воде преко Е-шалтера, а које није изричито засновано на закону. Заузимањем оваквог става, односно игнорисањем чињенице да постоје жалбе поднете и више година пре оних које су упућене преко Е-шалтера,  заправо се у неповољнији положај стављају сви грађани који очекују одлуке по жалбама које су поднете у папирној форми. 

Наиме, благовремено поступање Републичког геодетског завода везано за жалбе уложене преко Е-шалтера, подразумевало би да је принцип ефикасности доследно  примењиван и на предмете по жалбама који су много раније примљени. Међутим, изјашњење Републичког геодетског завода и утврђено чињенично стање показује да то није случај. Стога, Заштитник грађана сматра да наведени пропуст за непосредне и посредне последице по правилу има, а и овај пут је имао, стварање правне несигурности, отежавање правног положаја грађана и кршење њихових права.

Заштитник грађана поздравља напоре које улаже Републички геодетски завода, како би подизањем кадровских капацитета обезбедио ефикасно обављање послова из своје надлежности. Међутим и овим путем указујемо да то не може бити оправдање за изостанак доследног примењивања законских одредаба који регулишу поступање другостепеног органа по жалби.

Наиме, стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Органи управе су, у оквиру начела управног поступка и принципа добре управе дужни да странкама омогуће што лакшу заштиту својих права и интереса, водећи рачуна да остваривање њихових права и правних интереса не буде на штету права и правних интереса других, нити у супротности са законом утврђеним јавним интересима.
На основу свих утврђених чињеница и околности, Заштитник грађана је утврдио пропуст у правилности и законитости рада Републичког геодетског завода на штету остваривања права грађана и, сагласно члану 31. став 2. Закона о Заштитнику грађана, упутио је Заводу препоруку ради отклањања уочених недостатака у раду, као и у циљу унапређења рада и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу,
- притужиоцу,
- у списе предмета.
� „Сл. гласник РС“, бр. 79/2005, 101/2007, 95/2010, 99/2014, 47/2018 и 30/2018 - др. закон


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 и 15/2020


� По достави исправе за упис из члана 23. овог закона Служба је дужна да донесе решење у року од пет радних дана, ако посебним законом није друкчије прописано. По пријему захтева за упис из члана 25. овог закона, који по редоследу првенства може да се решава, Служба одлучује у року од 15 дана, осим у случају уписа хипотеке, забележбе хипотекарне продаје, као и у једноставнијим управним стварима, када је рок за доношење решења пет радних дана од дана пријема захтева, уз сходну примену члана 33. став 5. овог закона. Појам једноставније управне ствари дефинисаће се подзаконским актом који доноси Министар. (Члан 36. Закона о о поступку уписа у катастар непокретности и водова)

